VENDIM

Nr.372, datë 6.5.2020

PËR NJË NDRYSHIM NË VENDIMIN NR.820, DATË 13.10.2010, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË INSTITUCIONEVE TË VARËSISË TË CILAT I KALOJNË NË PËRGJEGJËSI ADMINISTRIMI MINISTRISË SË BUJQËSISË, USHQIMIT DHE MBROJTJES SË KONSUMATORIT”, TË NDRYSHUAR, SI DHE PËR NJË SHTESË NË VENDIMIN NR.175, DATË 6.3.2012, TË KËSHILLIT TË MINISTRAVE, “PËR MIRATIMIN E LISTËS PËRFUNDIMTARE TË PRONAVE TË PALUAJTSHME PUBLIKE, SHTETËRORE, QË TRANSFEROHEN NË PRONËSI OSE NË PËRDORIM TË BASHKISË LUSHNJË, TË QARKUT TË FIERIT”, TË NDRYSHUAR

Në mbështetje të nenit 100 të Kushtetutës, të neneve 10 e 13, të ligjit nr.8743, datë 22.2.2001, “Për pronat e paluajtshme të shtetit”, të ndryshuar, të shkronjës “dh”, të nenit 3, dhe nenit 5, të ligjit nr.8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, me propozimin e ministrit të Bujqësisë dhe Zhvillimit Rural, Këshilli i Ministrave

VENDOSI:

1. Në listën e inventarit të pronave të paluajtshme publike e shtetërore, të institucioneve të varësisë, të cilat i kalojnë në administrim Ministrisë së Bujqësisë dhe Zhvillimit Rural, bashkëlidhur vendimit nr.820, datë 13.10.2010, të Këshillit të Ministrave, hiqet numri rendor 231, fleta 56, prona me numër pasurie 4, e llojit “arë”, me sipërfaqe 43 915 m2, ndodhur në zonën kadastrale 8 572, Lushnjë (Plug), aktualisht në përdorim të Qendrës së Transferimit të Teknologjive Lushnjë.

2. Në listën e inventarit të pronave të paluajtshme publike shtetërore, brenda juridiksionit territorial dhe administrativ të Bashkisë Lushnjë, Qarku Fier, bashkëlidhur vendimit nr.175, datë 6.3.2012, të Këshillit të Ministrave, të ndryshuar, shtohet numri rendor 4 273, prona me numër pasurie 4, fleta 56, e llojit “arë”, me sipërfaqe 43 915 m2, e ndodhur në zonën kadastrale 8572, Lushnjë.

3. Prona me numër pasurie 4, fleta 56, e llojit “arë”, me sipërfaqe 43 915 m2, e ndodhur në zonën kadastrale 8572, Lushnjë, sipas formularit të inventarizimit dhe planvendosjes që i bashkëlidhen këtij vendimi, kalon në pronësi të Bashkisë Lushnjë, për t’u përdorur për zgjerimin e tregut të fruta-perimeve.

4. Ngarkohen Ministria e Bujqësisë dhe Zhvillimit Rural, Agjencia Shtetërore e Kadastrës, Drejtoria Vendore Lushnjë dhe Bashkia Lushnjë për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

